《锁窗寒　夜雨不止忆园东花事将阑用玉田韵》
清代·张祥河

一烛摇红，孤吟隐几，倦来慵凭。风帘夜夜，月黑了无清影。

更何堪、敲窗雨深，逼人未耐单衣冷。只丁耽听取，宵长漏短，一声声尽。

琴润。幽篁径。好韵奏金徽，香温宝鼎。东邻酒事，早又阑珊花信。

恼天公、愁霖暗催，计团近局还自等。试占时、蜡穗烟高，放晴明日稳。

作者简介：（1785—1862）江苏娄县人，字诗舲。嘉庆二十五年进士，授内阁中书，充军机章京。道光间历户部郎中、河南按察使、广西布政使、陕西巡抚。在豫治祥符决口能始终其事。咸丰间，官至工部尚书。工诗词，善画山水花卉。有《小重山房集》。卒谥温和。